CELEX: 32022R0204
Language: lt
Date: 2021-12-08 00:00:00
Title: Komisijos deleguotasis reglamentas (ES) 2022/204 2021 m. gruodžio 8 d. kuriuo iš dalies keičiamas Deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką

2022 2 16   
               
               
                  LT
               
               
                  Europos Sąjungos oficialusis leidinys
               
               
                  L 34/1
               
            
         KOMISIJOS DELEGUOTASIS REGLAMENTAS (ES) 2022/204
         2021 m. gruodžio 8 d.
         kuriuo iš dalies keičiamas Deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 45 straipsnio 4 dalį,
         kadangi:
         
                     (1)
                  
                  
                     Reglamento (ES) Nr. 1380/2013 43 straipsnyje numatyta steigti patariamąsias tarybas siekiant paskatinti proporcingą atstovavimą visiems žvejybos ir akvakultūros srities suinteresuotiesiems subjektams ir padėti įgyvendinti bendros žuvininkystės politikos tikslus;
                  
               
                     (2)
                  
                  
                     pagal Reglamento (ES) Nr. 1380/2013 45 straipsnio 4 dalį Komisija priėmė Komisijos deleguotąjį reglamentą (ES) 2015/242 (2), kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką;
                  
               
                     (3)
                  
                  
                     Komisija priėmė Deleguotąjį reglamentą (ES) 2017/1575 (3), kuriuo iš dalies keičiamas Deleguotasis reglamentas (ES) 2015/242, siekiant patikslinti sektoriaus organizacijų apibrėžtį, nustatyti patariamųjų tarybų narių priskyrimo vienai iš dviejų Reglamento (ES) Nr. 1380/2013 45 straipsnio 1 dalyje nurodytų suinteresuotųjų subjektų kategorijų tvarką ir abiejų kategorijų suinteresuotiesiems subjektams suteikti teisę savarankiškai spręsti dėl jų atstovavimo vykdomajame komitete;
                  
               
                     (4)
                  
                  
                     su patariamosiomis tarybomis ir valstybėmis narėmis konsultuotasi, atsižvelgiant į patirtį, įgytą taikant Deleguotąjį reglamentą (ES) 2015/242;
                  
               
                     (5)
                  
                  
                     siekiant užtikrinti proporcingesnį atstovavimą visiems interesams ir didesnį pirmininkų nešališkumą, tikslinga, kad patariamosios tarybos bendru sutarimu skirtų pirmininką ir bent vieną pirmininko pavaduotoją, priklausančius skirtingoms Reglamento (ES) Nr. 1380/2013 45 straipsnio 1 dalyje nurodytoms suinteresuotųjų subjektų kategorijoms. Darbo grupėms, jei įmanoma, turėtų pirmininkauti abiejų kategorijų suinteresuotųjų subjektų atstovai. Patariamosioms taryboms turėtų būti suteikti įgaliojimai skirti patariamųjų tarybų pirmininką ir pirmininko pavaduotojus iš išorės;
                  
               
                     (6)
                  
                  
                     siekiant užtikrinti sklandžią patariamųjų tarybų veiklą, būtina papildomai patikslinti kriterijus, pagal kuriuos patariamųjų tarybų nariai priskiriami dviem Reglamento (ES) Nr. 1380/2013 45 straipsnio 1 dalyje nurodytoms suinteresuotųjų subjektų kategorijoms;
                  
               
                     (7)
                  
                  
                     Deleguotojo reglamento (ES) 2015/242 2 straipsnio 2 punkte sektoriaus organizacijos apibrėžiamos kaip organizacijos, atstovaujančios žuvininkystės sektoriui, o prireikus akvakultūros veiklos vykdytojams, ir perdirbimo bei prekybos sektorių atstovai. Reglamento (ES) Nr. 1380/2013 4 straipsnio 30 punkte veiklos vykdytojas apibrėžiamas fizinis arba juridinis asmuo, valdantis arba turintis įmonę, kuri vykdo veiklą, susijusią su bet kuriuo žvejybos ir akvakultūros produktų gavybos, perdirbimo, pardavimo, platinimo ir mažmeninės prekybos etapu. Todėl taikant patariamųjų tarybų narių priskyrimo kategorijoms kriterijus turėtų būti sudarytos sąlygos pirmiau minėtiems sektoriams atstovaujančias organizacijas priskirti kategorijai „sektoriaus organizacijos“. Be to, sektoriaus organizacijoms turėtų būti priskiriami ir pirmiau nurodytus sektorius aprūpinantys tiekėjai, kaip antai žvejybos tinklų arba ledo gamintojai;
                  
               
                     (8)
                  
                  
                     organizacija gali būti laikoma atstovaujančia sektoriui, kai ne mažiau kaip 50 % jos narių patys yra sektoriaus atstovai arba šiame sektoriuje turi tiesioginių ar netiesioginių ekonominių interesų, kai ji atstovauja sektoriaus darbuotojams arba kai ji iš sektoriaus gauna bent 50 % finansavimo. Taikant Reglamento (ES) Nr. 1380/2013 45 straipsnio 1 dalį tokios organizacijos taip pat turėtų būti laikomos sektoriaus organizacijomis;
                  
               
                     (9)
                  
                  
                     siekiant užtikrinti, kad patariamosios tarybos veiktų darniai, būtina, kad organizacijos, propaguojančios horizontaliuosius principus, tokius kaip aplinkos, vartotojų ir žmogaus teisių apsauga, sveikata, lygybės skatinimas, gyvūnų sveikata ar gerovė, būtų priskiriamos sektoriaus organizacijoms, kai jos atstovauja sektoriui, kaip apibrėžta 7 arba 8 konstatuojamojoje dalyje. Todėl tokius horizontaliuosius principus propaguojančios organizacijos turėtų būti priskiriamos kitoms interesų grupėms, jei jos yra nepriklausomos nuo sektoriaus, o tai reiškia, kad mažiau nei 50 % jų narių patys yra sektoriaus atstovai arba šiame sektoriuje turi tiesioginių ar netiesioginių ekonominių interesų, kad jos neatstovauja sektoriaus darbuotojams ir kad iš sektoriaus gaunama mažiau nei 50 % jų finansavimo;
                  
               
                     (10)
                  
                  
                     Reglamento (ES) Nr. 1224/2009 4 straipsnio 28 punkte mėgėjų žvejyba apibrėžiama kaip nekomercinė jūrų gyvųjų vandens išteklių žvejybos veikla poilsio, turizmo arba sporto tikslais. Mėgėjų arba sportinei žvejybai atstovaujančios organizacijos turėtų būti priskiriamos kitoms interesų grupėms, kadangi jų pobūdis, tikslai ir priemonės skiriasi nuo sektoriaus organizacijų, apibrėžtų Deleguotojo reglamento (ES) 2015/242 2 straipsnio 2 punkte;
                  
               
                     (11)
                  
                  
                     žvejybos ir akvakultūros sektorius vis dažniau turi bendradarbiauti su suinteresuotaisiais subjektais, konkuruojančiais dėl įvairių jūros naudojimo būdų, be kita ko, dėl energijos gamybos, gavybos, turizmo ar išsaugojimo. Tokių suinteresuotųjų subjektų interesai gali skirtis nuo žvejybos ir akvakultūros sektoriaus interesų. Todėl būtina, kad organizacijos, padedančios atlikti Reglamento (ES) Nr. 1380/2013 44 straipsnyje apibrėžtas patariamųjų tarybų užduotis ir atstovaujančios jūrų aplinką ar jūrų erdvę naudojantiems sektoriams arba turinčios su tokiu naudojimu susijusių tiesioginių ar netiesioginių ekonominių interesų, išskyrus jūros gėrybių verslinę žvejybą, akvakultūrą arba perdirbimą, rinkodarą, platinimą ir mažmeninę prekybą, būtų priskiriamos kitoms interesų grupėms;
                  
               
                     (12)
                  
                  
                     ypatingas dėmesys turėtų būti skiriamas tam, kad būtų užtikrintas subalansuotas ir platus visų suinteresuotųjų subjektų, įskaitant kitas interesų grupes ir smulkiosios žvejybos laivynų atstovus, atstovavimas patariamosiose tarybose;
                  
               
                     (13)
                  
                  
                     siekiant laikytis Reglamento (ES) Nr. 1380/2013 43 straipsnio 1 dalies, kurioje nustatyta, kad patariamosios tarybos steigiamos siekiant prisidėti prie to reglamento 2 straipsnyje pateiktų bendros žuvininkystės politikos tikslų įgyvendinimo, reikalavimų, būtina išsamiai išdėstyti darbo metodus, kurių patariamosios tarybos rengdamos rekomendacijas turėtų laikytis;
                  
               
                     (14)
                  
                  
                     patariamosioms taryboms, kaip bendrų Europos interesų siekiančioms įstaigoms, teikiama Sąjungos finansinė parama. Todėl jų veikla turėtų būti reguliariai stebima ir vertinama atliekant išorės, reguliarias ir nepriklausomas veiklos rezultatų peržiūras;
                  
               
                     (15)
                  
                  
                     todėl Deleguotasis reglamentas (ES) 2015/242 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2015/242 iš dalies keičiamas taip:
            
                        1)
                     
                     
                        4 straipsnis pakeičiamas taip:
                        
                           „4 straipsnis
                           Patariamųjų tarybų struktūra ir organizavimas
                           
                              1.   Patariamųjų tarybų struktūra ir organizavimas atitinka ne tik Reglamento (ES) Nr. 1380/2013 43 straipsnio 1 dalies, 45 straipsnio 1–3 dalių ir III priedo nuostatas, bet ir šio straipsnio 2–7 dalis.
                           
                           
                              2.   Patariamoji taryba bendru sutarimu skiria pirmininką ir bent vieną pirmininko pavaduotoją. Pirmininkas gali būti ne patariamosios tarybos narys. Jei pirmininkas skiriamas iš organizacijų, kurios yra patariamosios tarybos narės, atstovų, bent vienas iš pirmininko pavaduotojų skiriamas iš 2 straipsnyje nurodytos kategorijos sektoriaus organizacijų ir kitų interesų grupių, kurioms nepriklauso pirmininkas, narių. Šis principas, jei įmanoma, taip pat taikomas darbo grupių pirmininkams.
                           
                           
                              3.   Patariamosios tarybos generalinė asamblėja:
                              
                                          a)
                                       
                                       
                                          priima patariamosios tarybos darbo tvarkos taisykles;
                                       
                                    
                                          b)
                                       
                                       
                                          susitinka bent kartą per metus patvirtinti patariamosios tarybos metinę ataskaitą, metinį strateginį planą ir metinį biudžetą;
                                       
                                    
                                          c)
                                       
                                       
                                          sprendžia dėl patariamosios tarybos narių priskyrimo kategorijoms „sektoriaus organizacijos“ arba „kitos interesų grupės“, taikydama I priede nustatytus kriterijus ir remdamasi objektyvia ir patikrinama informacija, pavyzdžiui, įstatų nuostatomis, narių sąrašu ir atitinkamos organizacijos veiklos pobūdžiu.
                                       
                                    
                           
                              4.   Generalinė asamblėja, atsižvelgdama į sektoriaus organizacijoms ir kitoms interesų grupėms atitinkamai skirtas vietas priimtus narius, skiria iš ne daugiau kaip 25 narių sudarytą vykdomąjį komitetą. Pasikonsultavusi su Komisija, generalinė asamblėja, siekdama užtikrinti deramą smulkiosios žvejybos laivynų atstovavimą, gali nuspręsti skirti vykdomąjį komitetą, kurį sudaro ne daugiau kaip 30 narių.
                           
                           
                              5.   Generalinė asamblėja užtikrina nešališkus narystės mokesčius, kurie sudaro sąlygas darniai ir plačiai atstovauti visiems suinteresuotiesiems subjektams, atsižvelgdama į jų finansinį pajėgumą.
                           
                           
                              6.   Vykdomasis komitetas:
                              
                                          a)
                                       
                                       
                                          vadovauja ir valdo vykdant patariamosios tarybos užduotis pagal Reglamento (ES) Nr. 1380/2013 44 straipsnio 2 ir 3 dalis;
                                       
                                    
                                          b)
                                       
                                       
                                          rengia metinę ataskaitą, metinį strateginį planą ir metinį biudžetą;
                                       
                                    
                                          c)
                                       
                                       
                                          priima rekomendacijas ir pasiūlymus, kaip nurodyta Reglamento (ES) Nr. 1380/2013 44 straipsnio 2 dalyje.
                                       
                                    
                           
                              7.   Generalinė asamblėja ir vykdomasis komitetas užtikrina darnų ir platų atstovavimą visiems suinteresuotiesiems subjektams, ypatingą dėmesį skirdami kitoms interesų grupėms ir atitinkamais atvejais smulkiosios žvejybos laivynams. Smulkiosios žvejybos laivynų atstovų skaičius turėtų atitikti valstybių narių žvejybos sektoriaus dalį, kurią užima atitinkami smulkiosios žvejybos laivynai.“
                           
                        
                     
                  
                        2)
                     
                     
                        5 straipsnis pakeičiamas taip:
                        
                           „5 straipsnis
                           Darbo metodai
                           
                              1.   Patariamoji taryba užtikrina, kad pateiktos rekomendacijos ir pasiūlymai:
                              
                                          a)
                                       
                                       
                                          atitiktų Reglamento (ES) Nr. 1380/2013 2 straipsnyje nustatytas bendros žuvininkystės politikos taisykles ir tikslus;
                                       
                                    
                                          b)
                                       
                                       
                                          būtų rengiami laikantis griežtų skaidrumo, proporcingo atstovavimo ir pagarbos visoms pareikštoms nuomonėms principų;
                                       
                                    
                                          c)
                                       
                                       
                                          būtų priimami, jei įmanoma, bendru sutarimu. Jeigu bendras sutarimas negali būti pasiektas, narių pareikštos skirtingos nuomonės įrašomos į rekomendacijas, kurias priima dauguma dalyvavusių ir balsavusių narių.
                                       
                                    
                           
                              2.   Priimdama sprendimą dėl savo darbo metodų, patariamoji taryba siekia užtikrinti veiksmingą ir visapusišką visų narių dalyvavimą naudodamasi šiuolaikinėmis IT komunikacijos priemonėmis ir teikdama vertimo žodžiu ir raštu paslaugas.“
                           
                        
                     
                  
                        3)
                     
                     
                        Įterpiamas šis 7a straipsnis:
                        
                           „7a straipsnis
                           Veiklos rezultatų peržiūros
                           Bent kartą per penkerius metus atliekama nepriklausoma patariamosios tarybos veiklos rezultatų peržiūra. Šia peržiūra siekiama nustatyti geriausios patirties pavyzdžius ir trūkumus, pateikti rekomendacijas, kuriomis siekiama pagerinti patariamosios tarybos veiklą, ir įvertinti jos bendrą indėlį įgyvendinant Reglamente (ES) Nr. 1380/2013 nustatytus bendros žuvininkystės politikos tikslus. Šių peržiūrų rezultatai skelbiami viešai, o nustačius patariamosios tarybos veiklos trūkumų, kartu pateikiamas veiksmų planas, kuriame nustatomi konkretūs veiksmai ir aiškus jų įgyvendinimo tvarkaraštis.“
                        
                     
                  
                        4)
                     
                     
                        Pridedamas priedas „Patariamųjų tarybų narių priskyrimo kategorijoms „sektoriaus organizacijos“ arba „kitos interesų grupės“ kriterijai“:
                        „
                        
                           
                              PRIEDAS
                              Patariamųjų tarybų narių priskyrimo kategorijoms „sektoriaus organizacijos“ arba „kitos interesų grupės“ kriterijai
                              
                                 1.   
                                 Organizacija priskiriama sektoriaus organizacijoms, jeigu ji atitinka bent vieną iš šių kriterijų:
                                 
                                             a)
                                          
                                          
                                             organizacija atstovauja jūros gėrybių verslinės žvejybos, akvakultūros, perdirbimo, rinkodaros, platinimo ar mažmeninės prekybos sektoriams arba turi su jais susijusių tiesioginių ar netiesioginių ekonominių interesų;
                                          
                                       
                                             b)
                                          
                                          
                                             dauguma organizacijos narių, fizinių ar juridinių asmenų, atstovauja jūros gėrybių verslinės žvejybos, akvakultūros, perdirbimo, rinkodaros, platinimo ar mažmeninės prekybos sektoriams arba turi su jais susijusių tiesioginių ar netiesioginių ekonominių interesų;
                                          
                                       
                                             c)
                                          
                                          
                                             organizacija atstovauja su jūros gėrybių versline žvejyba, akvakultūra, perdirbimu, rinkodara, platinimu ar mažmenine prekyba susijusių sektorių darbuotojams;
                                          
                                       
                                             d)
                                          
                                          
                                             ne mažiau kaip 50 % organizacijos finansavimo skiria jūros gėrybių verslinės žvejybos, akvakultūros, perdirbimo, rinkodaros, platinimo ar mažmeninės prekybos srityje veiklą vykdančios įmonės;
                                          
                                       
                                             e)
                                          
                                          
                                             organizacija atitinka bent vieną iš 1 dalies a–d punktuose išvardytų kriterijų ir vykdo veiklą aplinkos, vartotojų ir žmogaus teisių apsaugos, sveikatos, lygybės skatinimo, gyvūnų sveikatos ar gerovės srityse.
                                          
                                       
                              
                                 2.   
                                 Organizacija priskiriama kitoms interesų grupėms, jei ji neatitinka nė vieno iš 1 dalyje nustatytų kriterijų ir:
                                 
                                             a)
                                          
                                          
                                             visų pirma vykdo veiklą aplinkos, vartotojų ir žmogaus teisių apsaugos, sveikatos, lygybės skatinimo, gyvūnų sveikatos ar gerovės, mėgėjų ar sportinės žvejybos srityse arba
                                          
                                       
                                             b)
                                          
                                          
                                             atstovauja jūrų aplinką ar jūrų erdvę naudojantiems sektoriams arba turi su tokiu naudojimu susijusių tiesioginių ar netiesioginių ekonominių interesų, išskyrus jūros gėrybių verslinę žvejybą, akvakultūrą arba perdirbimą, rinkodarą, platinimą ir mažmeninę prekybą.
                                          
                                       
                           
                        “
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  2014 m. spalio 9 d. Komisijos deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką (OL L 41, 2015 2 17, p. 1).
         
            (3)  2017 m. birželio 23 d. Komisijos deleguotasis reglamentas (ES) 2017/1575, kuriuo iš dalies keičiamas Deleguotasis reglamentas (ES) 2015/242 (OL L 239, 2017 9 19, p. 1).